b'\n_START_ARTICLE_\nUst-Tsilman piiri\n_START_PARAGRAPH_\nUst-Tsilman piiri (ven. \xd0\xa3\xd1\x81\xd1\x82\xd1\x8c-\xd0\xa6\xd0\xb8\xd0\xbb\xd0\xb5\xd0\xbc\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Ust-Tsilemski raion, komiksi \xd0\xa7\xd0\xb8\xd0\xbb\xd0\xb8\xd0\xbc\xd0\xb4i\xd0\xbd \xd1\x80\xd0\xb0\xd0\xb9\xd0\xbe\xd0\xbd, T\xc5\xa1ilimdin raion) on kunnallinen itsehallintoalue Komin tasavallassa Ven\xc3\xa4j\xc3\xa4ll\xc3\xa4. Vuonna 1929 perustetun piirin pinta-ala on 42\xc2\xa0500 neli\xc3\xb6kilometri\xc3\xa4. Asukkaita on 13\xc2\xa0900 henke\xc3\xa4 (vuonna 2009)._NEWLINE_Ust-Tsilman piiri sijaitsee Komin tasavallan luoteisosassa. Pohjoisessa se rajoittuu Nenetsian autonomiseen piirikuntaan, id\xc3\xa4ss\xc3\xa4 Usinskiin ja I\xc5\xbeman piiriin, etel\xc3\xa4ss\xc3\xa4 Knja\xc5\xbepogostin ja lounaassa Udoran piireihin sek\xc3\xa4 l\xc3\xa4nness\xc3\xa4 Arkangelin alueeseen. Piirin alueella sijaitsee tasavallan suurin j\xc3\xa4rvi Jamozero, jonka pinta-ala on 31,1 neli\xc3\xb6kilometri\xc3\xa4._NEWLINE_Piiriin kuuluu 11 maalaiskuntaa: Habariha, Jormitsa, Korovi Rut\xc5\xa1ei, Neritsa, Novyi Bor, Okunev Nos, Sredneje Bugajevo, Trusovo, Ujeg, Ust-Tsilma ja Zame\xc5\xbenaja. Hallinnollinen keskus on Ust-Tsilman kyl\xc3\xa4, josta on 664 kilometri\xc3\xa4 tasavallan p\xc3\xa4\xc3\xa4kaupunkiin Syktyvkariin._NEWLINE_Asukkaista on vuoden 2002 v\xc3\xa4est\xc3\xb6nlaskennan mukaan 91,3\xc2\xa0% ven\xc3\xa4l\xc3\xa4isi\xc3\xa4, 6,3\xc2\xa0% komeja, 0,7\xc2\xa0% ukrainalaisia ja 0,6\xc2\xa0% saksalaisia._NEWLINE_Talous perustuu maatalouteen ja maataloustuotteiden jalostukseen. Vuonna 2004 alettiin porata \xc3\xb6ljy\xc3\xa4.'